Document ID: 32011D0242

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Απριλίου 2011
σχετικά με τα μέλη της συμβουλευτικής ομάδας για την τροφική αλυσίδα και την υγεία των ζώων και των φυτών που συστάθηκε με την απόφαση 2004/613/ΕΚ
(2011/242/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2004/613/ΕΚ της Επιτροπής, της 6ης Αυγούστου 2004, για τη δημιουργία μιας συμβουλευτικής ομάδας για την τροφική αλυσίδα και την υγεία των ζώων και των φυτών (1), και ιδίως το άρθρο 3,
Εκτιμώντας τα ακόλουθα:
(1)
Με την απόφαση 2004/613/ΕΚ συστάθηκε συμβουλευτική ομάδα για την τροφική αλυσίδα και την υγεία των ζώων και των φυτών από τις 25 Αυγούστου 2004. Η Επιτροπή ζητά τη γνώμη της εν λόγω ομάδας για το πρόγραμμα εργασίας της στους ακόλουθους τομείς: ασφάλεια των τροφίμων και των ζωοτροφών, επισήμανση και παρουσίαση των τροφίμων και των ζωοτροφών, ανθρώπινη διατροφή σε σχέση με τη νομοθεσία για τα τρόφιμα, υγεία και ορθή μεταχείριση των ζώων, καθώς και στον φυτοϋγειονομικό τομέα, και, επίσης, για οποιοδήποτε μέτρο καλείται να λάβει ή να προτείνει στους τομείς αυτούς.
(2)
Σύμφωνα με το άρθρο 3 παράγραφος 3 της απόφασης 2004/613/ΕΚ, η Επιτροπή επιλέγει τους αντιπροσωπευτικούς οργανισμούς που ικανοποιούν κατά τον πλέον πρόσφορο τρόπο τα κριτήρια που αναφέρονται στο άρθρο 3 παράγραφος 1 της εν λόγω απόφασης και οι οποίοι ανταποκρίθηκαν στην πρόσκληση εκδήλωσης ενδιαφέροντος.
(3)
Η Επιτροπή επέλεξε αρχικά 36 μέλη της συμβουλευτικής ομάδας. Ο κατάλογος των αρχικών μελών δημοσιεύθηκε στην Επίσημη Εφημερίδα της Ευρωπαϊκής Ένωσης το 2005 (2).
(4)
Η Επιτροπή αποφάσισε τώρα να αυξήσει τα μέλη της συμβουλευτικής ομάδας, ιδίως προκειμένου να συμπεριλάβει ορισμένους μη εκπροσωπούμενους τομείς. Έπειτα από πρόσκληση εκδήλωσης ενδιαφέροντος, επελέγησαν εννέα πρόσθετοι οργανισμοί.
(5)
Όλα τα μέλη της συμβουλευτικής ομάδας είναι ισότιμα μεταξύ τους.
(6)
Είναι σκόπιμο να επιβεβαιωθούν τα 36 τρέχοντα μέλη της συμβουλευτικής ομάδας και, επιπλέον, να οριστούν τα εννέα νεοεπιλεγέντα μέλη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή επιβεβαιώνει ως μέλη της συμβουλευτικής ομάδας για την τροφική αλυσίδα και την υγεία των ζώων και των φυτών τους ευρωπαϊκούς οργανισμούς που απαριθμούνται στον μέρος Α του παραρτήματος και, επιπλέον, ορίζει ως μέλη της εν λόγω συμβουλευτικής ομάδας τους ευρωπαϊκούς οργανισμούς που απαριθμούνται στο μέρος Β του παραρτήματος.
Άρθρο 2
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 14 Απριλίου 2011.

Labels: 0
3
15
6